b'\n_START_ARTICLE_\nAlumiinihydroksidi\n_START_SECTION_\nOminaisuudet\n_START_PARAGRAPH_\nAlumiinihydroksidi on valkoinen amorfinen kokkaremainen jauhe. Yhdiste ei liukene neutraaliin veteen, mutta liukenee em\xc3\xa4ksisiin ja happamiin vesiliuoksiin sek\xc3\xa4 suolahappoon, rikkihappoon ja muihin vahvoihin happoihin, mik\xc3\xa4li n\xc3\xa4iss\xc3\xa4 on hieman vett\xc3\xa4. Happoihin liuotessaan se muodostaa Al\xc2\xb3\xe2\x81\xba-ioneja ja em\xc3\xa4ksiin liuetessaan aluminaatteja. Alumiinihydroksidi on amfoteerinen, ja se muodostaa geelim\xc3\xa4isen massan altistuessaan pitk\xc3\xa4aikaisesti vedelle ja absorboi happoja ja hiilidioksidia._NEWLINE_Alumiinihydroksidin rakenne on usein monimutkaisempi kuin Al(OH)\xe2\x82\x83 \xe2\x80\x93 aine on vaihtelevassa m\xc3\xa4\xc3\xa4rin alumiinioksidin vesiyhdiste eli hydratoitunut alumiinioksidin muoto. Alumiinihydroksidia pidet\xc3\xa4\xc3\xa4n hydratoituneena alumiinioksidina, alumiinihydraattina tai trihydraattina.\n_START_SECTION_\nEsiintyminen\n_START_PARAGRAPH_\nAlumiinihydroksidia on mineraaleissa nelj\xc3\xa4n\xc3\xa4 eri polymorfina: gibsiittin\xc3\xa4, bayeriittin\xc3\xa4, nordstrandiittin\xc3\xa4 ja doyeliittin\xc3\xa4, joista gibsiitti on eritt\xc3\xa4in yleinen ja muut hyvin harvinaisia. Gibsiitti\xc3\xa4 on bauksiitissa eli alumiinimalmissa yleens\xc3\xa4 hyvin runsaasti. Muita alumiinihydroksidin kanssa kemialliselta koostumukseltaan samankaltaisia mineraaleja ovat muun muassa b\xc3\xb6hmiitti (AlO(OH)) ja diaspori (AlO(OH)).\n_START_SECTION_\nValmistus\n_START_PARAGRAPH_\nTeollisesti l\xc3\xa4hes kaikki alumiinihydroksidi valmistetaan Bayer-prosessilla, jossa liuotetaan bauksiittia natriumhydroksidiin jopa 270 \xc2\xb0C l\xc3\xa4mp\xc3\xb6tilassa. Liuotuksessa muodostunut kiinte\xc3\xa4 j\xc3\xa4te poistetaan ja alumiinihydroksidi saostetaan liuoksesta, johon j\xc3\xa4\xc3\xa4 natriumaluminaattia. Alumiinihydroksidi voidaan muuntaa alumiinioksidiksi kuumentamalla hapen l\xc3\xa4sn\xc3\xa4ollessa eli kalsinoimalla.\n_START_SECTION_\nK\xc3\xa4ytt\xc3\xb6\n_START_PARAGRAPH_\nAlumiinihydroksidia k\xc3\xa4ytet\xc3\xa4\xc3\xa4n alumiinioksidin valmistamiseksi kuumentamalla sit\xc3\xa4 1200\xe2\x80\x931300 celsiusasteeseen._NEWLINE_Alumiinihydroksidia k\xc3\xa4ytet\xc3\xa4\xc3\xa4n alumiinifosfaatin tavoin vatsahappoja neutraloivana antasidin\xc3\xa4 mm. Suomessa, ja mahdollisesti yhdistettyn\xc3\xa4 muihin antasideihin kuten algiinihappoon. Alumiinihydroksidi reagoi vatsan suolahappojen kanssa alumiinikloridiksi (AlCl\xe2\x82\x83). Suun kautta otetun alumiinihydroksidin alumiinista enint\xc3\xa4\xc3\xa4n 20 prosenttia voi imeyty\xc3\xa4 ruoansulatuskanavasta muualle kehoon, josta se poistuu l\xc3\xa4hinn\xc3\xa4 virtsan kautta. Ainetta pidet\xc3\xa4\xc3\xa4n silti normaalik\xc3\xa4yt\xc3\xb6ss\xc3\xa4 turvallisena, my\xc3\xb6s raskauden ja imetyksen aikana. Aine on usein kompleksoituna sulfatoituihin polysakkarideihin, sill\xc3\xa4 n\xc3\xa4m\xc3\xa4 voivat auttaa parantamaan kroonisia haavaumia vatsassa._NEWLINE_Alumiinihydroksidin alumiini sitoo fosfaatteja verest\xc3\xa4. Siksi joissain maissa ainetta k\xc3\xa4ytet\xc3\xa4\xc3\xa4n hyperfosfatemiassa, jossa fosfaatteja on veress\xc3\xa4 liikaa. Munuaisten vajaatoiminta on t\xc3\xa4llainen tila. Muun muassa Suomessa alumiinihydroksidi on korvattu muilla aineilla, kuten kalsiumkarbonaatilla ja kalsiumasetaatilla, sill\xc3\xa4 alumiinihydroksin pitk\xc3\xa4aikainen k\xc3\xa4ytt\xc3\xb6 aiheuttaa osteomalasiaa (luiden pehmenemist\xc3\xa4) ja enkefalopatiaa (aivosairauksia). Fosfaattisitovuuden vuoksi alumiinihydroksidi voi joissain tilanteissa antasidik\xc3\xa4yt\xc3\xb6ss\xc3\xa4 suurin annoksin aiheuttaa hypofosfatemiaa (liian alhaista veren fosfaattipitoisuutta). Veren alhainen magnesiumpitoisuus (hypomagnesemia) voi olla my\xc3\xb6s er\xc3\xa4s haittavaikutus._NEWLINE_Alumiinihydroksidi on alumiinifosfaatin ohella rokotteissa yleisimmin k\xc3\xa4ytetty apuaine (adjuvantti). Alumiiniadjuvantit tehostavat immuunivastetta rokotteen antigeeniin tuntemattomalla tavalla. Alumiiniyhdisteit\xc3\xa4 k\xc3\xa4ytet\xc3\xa4\xc3\xa4n niiden halpuuden, pitk\xc3\xa4n k\xc3\xa4ytt\xc3\xb6historian takaaman tunnetun turvallisuuden vuoksi ja siksi ett\xc3\xa4 ne yleens\xc3\xa4 toimivat kyllin hyvin eri antigeenien kanssa. Ne voimistavat kuitenkin usein huonosti IgE-v\xc3\xa4litteist\xc3\xa4 vastetta ja voivat aiheuttaa pistosalueella muun muassa turvotusta tai punoitusta._NEWLINE_Muita k\xc3\xa4ytt\xc3\xb6kohteita ovat deodoranttien hikoilua v\xc3\xa4hent\xc3\xa4v\xc3\xa4t antiperspirantit, ioninvaihto, kromatografia, kankaiden v\xc3\xa4rj\xc3\xa4ys (aine toimii v\xc3\xa4riaineita kankaisiin sitovana aineena), lasin valmistus, voiteluaineet, poltettavat savet, paperit, painov\xc3\xa4rit, kankaiden vett\xc3\xa4hylkivyyden lis\xc3\xa4ys, ruosteenestomaalit ja lasitteiden valmistus.'